জাহাঙ্গীরনগর বিশ্ববিদ্যালয়ের স্নাতক (সম্মান) শ্রেণীর ভর্তি পরীক্ষা শুরু হচ্ছে আগামী ৩০ সেপ্টেম্বর। চলবে ১০ অক্টোবর পর্যন্ত। ভর্তির ক্ষেত্রে দীর্ঘ দিন ধরেই কলা ও মানবিকী অনুষদে মাদরাসা শিক্ষা বোর্ডের অধীনে এইচএসসি (আলিম) পাস করা শিক্ষার্থীদের সাথে ভর্তি বৈষম্য করার অভিযোগ রয়েছে। আগে মাদরাসার শিক্ষার্থীরা বাংলা ও ইংরেজিতে ২০০ নম্বর পড়ে না এমন কারণ দেখিয়ে তাদের মানবিক শাখার শিক্ষার্থীদের থেকে আলাদা করা হয়। কিন্তু আগের সেসব শর্ত পূরণ করা সত্ত্বেও এবং কলেজ মাদরাসার মৌলিক বিষয়গুলো একই সিলেবাসভুক্ত হওয়া সত্ত্বেও মাদরাসা শিক্ষার্থীদের সাথে বৈষম্য করছে বিশ্ববিদ্যালয় প্রশাসন, এমনটিই দাবি ভর্তি ইচ্ছুক শিক্ষার্থী ও অভিভাবকদের।